Te sukan ni kaꞌan Suꞌsi ma,
sukan ni kuu ja tee kúu Juan ma chi ni kenda de ichi nuu masu nawa iyo kuiti ma,
te ni skuandute de ñayii ni jan koo nuu de ma,
te jiñaꞌa de nuu ñayii ma ja na jin ndakani jín ndakaꞌvi ini i,
te jín xndoo i ja uꞌvi ka saꞌa i ma,
te jín ndandikin i Suꞌsi ma,
te jín kuandute i,
sukan‑vaꞌa xnaa Suꞌsi ma ndaka kuechi i ma.
Ndaka ñayii ka iyo ñuu Jerusalén ma,
jiꞌin ndaka ñayii ka iyo ni‑kaꞌnu ñuu Judea ma chi ni ka kenda koo i nuu iyo Juan ma.
Te yukan,
te ni ka yo ndakaꞌan,
ni ka yo ndakachi i nuu Suꞌsi ma ndaka kuechi i ma.
Te Juan ma,
ni yo skuandute de i yute nani Jordán ma.
Te saꞌma Juan ma chi ni kuvaꞌa i jiꞌin ixi kiti kúu camellu ma,
te in ñií ni yo nuꞌni chii de ma.
Te ni yo jaa de tika langosta jiꞌin nduxi ni yo niꞌi de yuku ma.
Te saꞌa ni yo kaxtnuꞌu de:
―‍Xinañuꞌu‑ka saña vee,
te ndandikin‑ka maa ya ja nevaꞌa‑ka ya tnuꞌu ndee tnuꞌu ndatnu sana saña,
va ni a ñií ndijan ya ma masu kaa masu iyo sa ja ndaji sa.
Saña chi ni skuandute ñaꞌa sa ndaka ni a jiꞌin ndute,
kovaa maa ya chi taa ya tnuꞌu ndee tnuꞌu ndatnu,
vaa jin koo ni jiꞌin Xtumani Ndios ma ―‍kúu de jiñaꞌa de.
Te neꞌun kivi yukan,
te Jesús ma,
ni kee ya in ñuu luluu nani i Nazaret iyo i ñuu Galilea ma,
te kuaꞌan ya.
Te ja ni kenda ya yute Jordán ma,
te ni skuandute ñaꞌa Juan ma.
Nuu ni nana Jesús ma nuu ndute ma,
te ni jini ya ja nune andivi ma,
te sukan kaa in sata kaa Xtumani Ndios ma,
ni nuu ya siki Jesús ma.
Te ni kaꞌan Suꞌsi ma onde andivi ma,
te jiñaꞌa ya:
―‍Roꞌo kúu Saꞌya maa ri,
te kútoo ñaꞌa ri,
te játna ini ri ja saꞌa ro a ―‍kúu ya jiñaꞌa ya.